b'\n_START_ARTICLE_\nRike Jokela\n_START_PARAGRAPH_\nRisto \xe2\x80\x9dRike\xe2\x80\x9d Jokela on suomalainen elokuvaohjaaja ja k\xc3\xa4sikirjoittaja. _NEWLINE_H\xc3\xa4n on ohjannut muun muassa seuraavia televisiosarjoja ja elokuvia: Nahkiaiset (1998), Pulkkinen (1999\xe2\x80\x932002), Remontti (2002), Itse valtiaat (2003\xe2\x80\x932004, 2008), Saunavuoro (2004), Firma (2005), Jopet Show (2005\xe2\x80\x932006), Majakka (2006), Suojelijat (2007), Kallio (2009) J\xc3\xa4\xc3\xa4t (2010), Virta (2011), Br\xc3\xa4nd\xc3\xa4rit (2014), Kynsin Hampain (2016), Kanelia kainaloon, Tatu ja Patu! (2016) ja Karppi (2018). My\xc3\xb6s h\xc3\xa4nen veljens\xc3\xa4 Juha Jokela on ty\xc3\xb6skennellyt k\xc3\xa4sikirjoittajana ja ohjaajana ja veljekset ovat tehneet yhteisty\xc3\xb6t\xc3\xa4 useissa projekteissa._NEWLINE_Rike Jokela on sek\xc3\xa4 Suomen Elokuvaohjaajien Liiton ett\xc3\xa4 Suomen Elokuvaajien Yhdistyksen j\xc3\xa4sen.  Aikaisemmin Jokela toimi p\xc3\xa4\xc3\xa4ty\xc3\xb6kseen elokuvaajana. H\xc3\xa4n on kuvannut Juoppohullun p\xc3\xa4iv\xc3\xa4kirja -elokuvan sek\xc3\xa4 televisiodraamoja kuten Tukka auki (osat 1\xe2\x80\x933, 2008), mink\xc3\xa4 lis\xc3\xa4ksi h\xc3\xa4n on itse kuvannut osan ohjaamistaan tv-sarjoista. Jokela ty\xc3\xb6skentelee p\xc3\xa4\xc3\xa4asiassa fiktion parissa, mutta on ohjannut ja kuvannut my\xc3\xb6s mainoksia ja tehnyt valosuunnitteluita useisiin tv-ohjelmiin._NEWLINE_Ennen televisiouralle siirtymist\xc3\xa4 Rike Jokela toimi valosuunnittelijana Tanssiteatteri Mobitassa ja sit\xc3\xa4 ennen muusikkona. H\xc3\xa4n s\xc3\xa4velsi, sanoitti ja soitti kitaraa yhtyeiss\xc3\xa4 Bastards, Riistetyt, Pyh\xc3\xa4t Nuket ja Nuket._NEWLINE_Jokelan ensimm\xc3\xa4inen pitk\xc3\xa4 elokuva ohjaajana on Tatu ja Patu -kirjoihin perustuva lastenelokuva Kanelia kainaloon, Tatu ja Patu!, joka sai ensi-iltansa loppuvuodesta 2016._NEWLINE_Useat Rike Jokelan ohjaamat tv-sarjat ovat olleet ehdolla tai voittaneet alan palkintoja Suomessa ja ulkomailla.'